60 woorde – slange – beskawing en barbare | BrandSmit.NET
60 woorde – slange – beskawing en barbare
'n Groot huis en 'n groot kar is nie my styl nie. 'n Drie slaapkamer huis in 'n stillerige voorstad of 'n groterige dorp, en 'n lewe toegewy aan familie, liefdadigheid, studie en kreatiewe werke (spesifiek die Geskrewe Woord). Dit is wie en wat ek is; waar, en hoe ek wil leef; en wat ek met my lewe wil doen.
(60 woorde – 'n dekade om dit uit te sorteer onder al die moontlikhede)
SATERDAG 13 MAART 2004
Om te ontwikkel – te evolve – beteken om soos 'n slang te vervel (reeds gesê, ek weet).
Wat dit in die praktyk beteken, is dat opinies verander; so ook oortuigings, aspekte van identiteit, haarstyl, kleredrag.
Soms gebeur dit ook dat disfunksionele verhoudings agtergelaat word, verhoudings wat nie meer is wat dit aan die begin was nie, en wat nie meer die waarde het wat dit op 'n vroeër stadium van jou lewe gehad het nie. Dit is soms 'n noodwendige gevolg van persoonlike ontwikkeling, en moet as sodanig aanvaar word deur die persoon wat ernstig is daaroor om nie sy eie ontwikkeling as 'n mens te inhibeer nie, en wat in eerlikheid verhoudings wil aanknoop en handhaaf.
Oor beskawing, en barbare
Sommige mense argumenteer dat mens moet doen wat jy moet doen om jou eie lewe die moeite werd te maak. In die praktyk kom dit neer op botsende belange, destruktiewe wedywering, en soms wedersyds vernietigende oog-vir-oog aksie-en-reaksie. Konstruktiewe wyses waarop duisende, selfs miljoene individue in een geografiese area die hoogste beginsel – om eie lewe die moeite werd te maak – hanteer, word "beskawing" genoem.
[Die wêreld, of wêrelde, wat as "beskawing" kwalifiseer in die algemene begrip van geskiedenis en samelewings, was gebou en word steeds gebou op "ooreenkomste". In menige gevalle kom hierdie sogenaamde ooreenkomste daarop neer dat een persoon 'n ander uitbuit ter wille van eersgenoemde se oorlewing; 'n uitbuiting wat soms lei tot die vernietiging – direk of indirek – van die uitgebuite persoon se lewe. Oordeel kan ook gevel word teen groepe, gemeenskappe, maatskappye, en politieke en religieuse instellings wat mense uitbuit ter wille van die oorlewing van 'n magtiger minderheid.]
Gepubliseer op 15/03/2004 26/10/2017 Skrywer Brand SmitKategorieë Post Ongetiteld, volume een, Post Ongetiteld, volume een: Slothoofstuk